‘ต่างชาติ’ โหมซื้อหุ้นไทยหนัก ลุ้นเปลี่ยนรัฐบาล
ข่าวลือเรื่อง “ยุบสภา” หรือ “ข่าวจริง” การหมดอายุไขการดำรงตำแหน่งของ “ประยุทธ์ จันทร์โอชา” นายกรัฐมนตรี ที่กำหนดไว้ให้สิ้นสุด 24 ส.ค.65
ข่าวลือเรื่อง “ยุบสภา” หรือ “ข่าวจริง” การหมดอายุไขการดำรงตำแหน่งของ “ประยุทธ์ จันทร์โอชา” นายกรัฐมนตรี ที่กำหนดไว้ให้สิ้นสุด 24 ส.ค.65
22 ส.ค. 2565

ข่าวลือเรื่อง “ยุบสภา” หรือ “ข่าวจริง” การหมดอายุไขการดำรงตำแหน่งของ “ประยุทธ์ จันทร์โอชา” นายกรัฐมนตรี ที่ตนเองเป็นคนกำหนดไว้ให้สิ้นสุดในวันที่ 24 ส.ค. 2565 ถือเป็นเงื่อนไขทางการเมืองที่ได้รับการตอบรับในเชิงบวกจากนักลงทุนที่ลงทุนในตลาดหุ้น
กลุ่มนักลงทุนที่ตอบสนองกับ “ข่าวลือ” กับ “ข่าวจริง” สองข่าวนี้ ในเชิงบวก คือ นักลงทุนต่างชาติ
การซื้อสุทธิของต่างชาติ ตั้งแต่วันที่ 15-19 ส.ค. (1 สัปดาห์) มียอดรวม 24,186 ล้านบาท
ลักษณะความเชื่อมั่นเศรษฐกิจไทย ที่เป็นแสงสว่างปลายอุโมงค์ ของนักลงทุนต่างชาติ ที่แสดงออกมาจากการขนเงินเข้ามาซื้อหุ้นไทย ถือเป็นการฟันธงได้เป็นอย่างดีว่า นักลงทุนในตลาดหุ้นต่างยอมรับ การมีรัฐบาลใหม่
ยิ่งมาเห็นแรงซื้อสุทธิของนักลงทุนต่างชาติ ตั้งแต่ 1-19 ส.ค. 2565 ที่มีมากถึง 42,764 ล้านบาท ผลักดัน ให้ SET INDEX ฟื้นตัวจากจุดต่ำสุดที่ระดับ 1,517 จุด เมื่อวันที่ 15 ก.ค. 2565 จนถึงปัจจุบันทำจุดสูงสุดที่ 1,642 จุด เมื่อวันที่ 17 ส.ค. 2565 ปรับตัวเพิ่มขึ้น 125 จุด หรือคิดเป็น 8.24%
ลำพังแค่เม็ดเงินต่างชาติ ที่ไหลเข้าตลาดหุ้นไทยช่วงนี้ แถมนำพาดัชนีขึ้นมา +125 จุด ถือเป็นการตอกย้ำได้เป็นอย่างดีว่า  “การเปลี่ยนรัฐบาลใหม่” เป็นข่าวดีของประเทศไทย เหนือกว่าข่าวดีทางเศรษฐกิจใด ๆ ทั้งปวงในรอบ 1 ปีที่ผ่านมา
แรงซื้อแบบรีบเร่งของนักลงทุนต่างชาติเฉพาะสัปดาห์นี้ 24,186 ล้านบาท ถือเป็นการสะสมหุ้นที่ไม่ค่อยจะเห็นเกิดขึ้นบ่อยนัก โดยเฉพาะอย่างยิ่ง ช่วงก่อนจัดงาน Thailand Focus
เกือบจะทุกปี ก่อนจะมีงาน Thailand Focus ต่างชาติจะต้องระบายหุ้นออกเพื่อถือเงินสด แล้วจึงค่อยหวนกลับมาซื้อหุ้นหลังงาน Thailand Focus หรือหลังจากที่ได้รับข้อมูลจากการเข้าพบบริษัทจดทะเบียนเป็นที่เรียบร้อยแล้ว
แต่ปีนี้แตกต่างไปจากปีก่อน เพราะต่างชาติได้ทยอยสะสมหุ้นไทยตั้งแต่ต้นปีจนถึงปัจจุบัน 1.6 แสนล้านบาท จนยิ่งมีข่าวลือเรื่องการยุบสภา ยิ่งทำให้แรงซื้อเพิ่มขึ้นอีกเป็นเท่าตัว
ได้แต่หวังว่า ในระยะเวลาอันสั้นนี้จะได้เห็นข่าวลือที่เป็นจริง และถ้าเป็นจริง หุ้นไทยมีโอกาสที่จะทะลุ 1,700 จุด ตามแรงของฟันด์โฟลว์ที่จะไหลเข้ามาเพิ่มของนักลงทุนต่างชาติอีกมากมาย
ปกติการยุบสภา ถือเป็นเรื่องที่บ่งบอกถึงความไม่มั่นคงทางการเมือง แต่รอบนี้กลับไม่ใช่ แถมฝรั่งก็กลับชอบ รวมถึงประชาชนที่ลำบาก หรือได้รับผลกระทบจากการบริหารประเทศที่ผิดพลาดมาตลอด 8 ปี ก็คงจะชอบไม่แพ้กัน..
สำหรับรายละเอียดของงานครั้งนี้
ตลาดหลักทรัพย์ฯ จัดงาน Thailand Focus 2022 : THE NEW HOPE จัดขึ้นระหว่างวันที่ 24-26 สิงหาคม 2565 ณ โรงแรมแกรนด์ ไฮแอท เอราวัณ กรุงเทพฯ เชื่อมโยงโอกาสการลงทุนให้แก่ผู้ลงทุนสถาบันทั่วโลก  โดยมีรมว.คลัง ภาคธุรกิจ ตลาดเงิน ตลาดทุน  พร้อมด้วยผู้บริหารระดับสูงของบจ.กว่า 120 บริษัท ร่วมให้ข้อมูล
ผู้ลงทุนและผู้สนใจรับชมการถ่ายทอดสดงานสัมมนาวันแรกเวลา 09.00-16.00 น. ผ่านช่องทางออนไลน์ www.set.or.th/thailandfocus, Facebook &amp; Youtube : SET Thailand